Document ID: 32004D0069

Id-Deċiżjoni tal-Kummissjoni
tat-22 ta' Diċembru 2003
li tadotta, skond id-Direttiva tal-Kunsill 92/43/KEE, il-lista ta' postijiet ta' importanza Komunitarja għar-reġjun bijoġijografiku Alpin
(mgħarrfa taħt dokument nru C(2003) 4957)
(2004/69/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 92/43/KEE tal-21 ta' Mejju 1992 dwar il-konservazzjoni ta' abitati naturali u ta' fawna u flora selvaġġi [1], u partikolarment it-tielet sottoparagrafu ta' l-Artikolu 4(2) tiegħu,
Billi:
(1) Ir-reġjun bijoġijografiku Alpin riferit fl-Artikolu 1(ċ)(iii) tad-Direttiva 92/43/KEE, jikkomprendi t-territorju Komunitarju ta' l-Alpi (l-Awstrija, l-Italja, il-Ġermanja, Franza), il-Pyrenees (Franza u Spanja), il-muntanji Apennine (l-Italja) u l-muntanji fin-nord Fennoscandian (l-Isvezja u l-Finlandja) kif speċifikati fil-mappa bijoġijografika approvata fit-23 ta' Ottubru 2000 mill-Kumitat ta' Abitati mwaqqaf skond l-Artikolu 20 tad-Direttiva.
(2) Għal dak ir-reġjun, listi ta' postijiet proposti bħala postijiet ta' importanza Komunitarja fit-tifsira ta' l-Artikolu 1 tad-Direttiva 92/43/KEE ġew trasmessi lill-Kummissjoni mill-Awstrija fl-24 ta' Ottubru 2003, mill-Italja fil-11 ta' Settembru 2003, mill-Ġermanja fis-7 ta' Novembru 2003, minn Franza fit-23 ta' Ottubru 2003, minn Spanja fis-7 ta' Marzu 2002 u fid-9 ta' Lulju 2002, mill-Finlandja fid-9 ta' Settembru 2002 u mill-Isvezja fit-3 ta' Lulju 2002 bi qbil ma' l-Artikolu 4(1) ta' dik id-Direttiva.
(3) Il-listi ta' postijiet proposti ġew akkompanjati minn tagħrif dwar kull post, provvdut fil-format stabbilit mid-Deċiżjoni tal-Kummissjoni 97/266/KE tat-18 ta' Diċembru 1996 rigward format ta' tagħrif ta' post għal postijiet proposti Natura 2000. [2]
(4) Dak it-tagħrif jinkludi l-mappa l-aktar riċenti u definittiva tal-post trasmessa mill-Istat Membru msemmi, l-isem tal-post, lok u medda (extent), u l-fatti magħrufa (data) miġbura mill-applikazzjoni tal-kriterji speċifikati fl-Anness III mad-Direttiva 92/43/KEE.
(5) Fuq il-bażi tal-lista abbozz mfassla mill-Kummissjoni bi ftehim ma' kull waħda mill-Istati Membri konċernati, li tidentifika wkoll postijiet li jospitaw tipi ta' abitat naturali ta' prijorita jew speċje ta' prijorita, lista ta' postijiet magħżula bħala postijiet ta' importanza Komunitarja għandha tiġi adottata.
(6) Għarfien ta' l-eżistenza u d-distribuzzjoni tat-tipi u speċje ta' abitat naturali qiegħed jevolvi il-ħin kollu, inkluż bħala riżultat tas-sorveljanza bi qbil ma' l-Artikolu 11, u għalhekk l-evalwazzjoni u l-għażla ta' postijiet fil-livell ta' l-UE saret permezz ta' l-aħjar tagħrif disponibbli fil-preżent.
(7) Skond il-ġurisprudenza tal-Qorti tal-Ġustizzja tal-Komunitajiet Ewropej "biex tipproduċi lista abbozz tal-postijiet ta' importanza Komunitarja, kapaċi li twassal għall-ħolqien ta' xibka ekoloġika Ewropea koerenti ta' erji speċjali ta' konservazzjoni, il-Kummissjoni irid ikollha disponibbli lista sħiħa tal-postijiet li, fuq livell nazzjonali, għandhom interess ekoloġiku li huwa rilevanti mill-lat ta' l-għan tad-direttiva ta' konservazzjoni ta' abitati naturali u fawna u flora selvaġġi. B'dan il-mod biss huwa possibbli li jiġi realizzat l-għan, fl-ewwel sottoparagrafu ta' l-Artikolu 3(1) tad-Direttiva 92/43/KEE, li jinżammu jew jiġu restawrati t-tipi naturali ta' abitat u l-abitati ta' l-ispeċji konċernati fi stat ta' konservazzjoni favorevoli fil-firxa naturali tagħhom, li tista' tinstab matul waħda mill-fruntieri jew aktar fil-Komunità".
(8) Waqt li jitqies li fuq il-bażi ta' tagħrif disponibbli u fuq l-estimi komuni magħmula fil-qafas tal-laqgħat ta' seminar, imħejjija mill-European Topic Centre għal Protezzjoni u Bijodiversita, u l-laqgħat bilaterali miżmuma ma' l-Istati Membri, xi wħud mill-Istati Membri ma pproponewx biżżejjed postijiet biex jilħqu l-ħtiġijiet tad-Direttiva 92/43/KEE għal ċerti tipi u speċje ta' abitat. Għalhekk ma jistax jiġi konkluż għall-ispeċje u tipi ta' abitat imniżżla f'lista fl-Anness 2 ma' din id-deċiżjoni li x-xibka mhijiex kompluta. Madankollu, meta jitqies id-dewmien biex jiġi rċevut it-tagħrif u jintlaħaq ftehim ma' l-Istati Membri, il-Kummissjoni tikkunsidra li għandha tadotta lista ta' postijiet, biex jitqiesu bħala inizjali, li tkun teħtieġ li titlesta bi qbil mad-disposizzjonijiet ta' l-Artikolu 4 tad-Direttiva 92/43/KEE għat-tipi u speċje ta' abitat mniżżla f'lista fl-Anness 2 ma' din id-deċiżjoni għal liema Stat Membri indikata ma jkunux ipproponew postijiet biżżejjed skond il-ħtiġijiet tad-Direttiva 92/43/KEE.
(9) Il-miżuri provvduti f'din id-Direttiva huma b'mod konformi ma' l-opinjoni tal-kumitat imwaqqaf skond l-Artikolu 20 tad-Direttiva 92/43/KEE,
ADOTTAT DIN ID-DEĊIŻJONI:
L-Artikolu 1
Il-lista li tinstab fl-Anness I ma' din id-Deċiżjoni għandha tikkostitwixxi l-lista inizjali ta' postijiet ta' importanza Komunitarja għar-reġjun bijoġijografiku Alpin bi qbil mat-tielet sottoparagrafu ta' l-Artikolu 4(2) tad-Direttiva 92/43/KEE.
Dik il-lista għandha titlesta fid-dawl ta' aktar proposti mill-Istati Membri f'konformita ma' l-Artikolu 4 tad-Direttiva 92/43/KEE għal ċerti tipi u speċje ta' abitat, speċifikati fl-Anness II ma' din id-Deċiżjoni.
L-Artikolu 2
Din id-Deċiżjoni hija indirizzata lill-Istati Membri.
Magħmula fi Brussel, fit-22 ta' Diċembru 2003.

Labels: 19
20